|  |
| --- |
| **Budapest Főváros VII. kerület Erzsébetváros Önkormányzata**  **Niedermüller Péter polgármester** |

Iktatószám:

Sürgősségi indítvány: ….

**SÜRGŐSSÉGI INDÍTVÁNY**

**A Képviselő-testület** **2025. június 18-ai rendes ülésére**

**új napirendi pont felvételére**

|  |  |
| --- | --- |
| **Tárgy:** | Sürgősségi indítvány – Javaslat az önkormányzat tulajdonában lévő közterületen elhelyezett vendéglátó-ipari teraszok működésének rendjéről szóló 46/2012. (XII.17.) önkormányzati rendelet módosítására, a melegkonyhás vendéglátó helyek esetében a teraszok nyitva tartására vonatkozóan |

**Készítette:**

Csüllög Szilvia Márta

irodavezető

**Törvényességi szempontból kifogást nem emelek:**

Tóth János

jegyző

**A sürgősségi indítványt nyilvános ülésen kell tárgyalni.**

**A rendelettervezet elfogadásához minősített szavazattöbbség szükséges.**

**Tisztelt Képviselő-testület!**

A Képviselő-testület a negatív magatartásformák kiszorításán túl, és a minőségi vendéglátás kialakulásának elősegítése érdekében – a vonatkozó jogi szabályzás szerinti kivételek megtartása mellett – a 2025. március 19. napján megtartott ülésén úgy döntött, hogy próba jelleggel, 2025. június 30-ig lehetőséget biztosít a melegkonyhás vendéglátó üzletek számára az általuk kialakított teraszok 23 óráig történő nyitva tartására csütörtöki, pénteki és szombati napokon.

A rendeletmódosítás, és az új, megengedőbb szabályozás hatálybalépése óta eltelt időszak tapasztalatai alapján egyrészt a vendéglátó üzletek – egy eset kivételével – nem éltek vissza a lehetőséggel, azaz nem lépték túl a vendéglátó teraszok részére meghatározott nyitva tartási időt, illetve e mellett az önkormányzati hatóság felé nem érkeztek lakossági bejelentések a teraszok meghosszabbított nyitva tartási idejével, vagy az ezzel okozott zavaró hatásokkal összefüggésben.

Értékelve az ez idáig rendelkezésre álló információkat és visszajelzéseket, javasolt a melegkonyhás vendéglátó üzletek által a közterületen létesített vendéglátó teraszok nyitva tartási idejére bevezetett különös szabályozás módosítása, oly módon, hogy a jövőben május 1. napjától szeptember 30. napjáig a melegkonyhás vendéglátó üzletek által kialakított vendéglátó teraszok 23 óráig lehessenek nyitva csütörtök, péntek és szombati napokon.

A Képviselő-testület hatáskörét a Magyarország helyi önkormányzatairól szóló 2011. évi CLXXXIX. törvény 42. § 1. pontja állapítja meg, mely szerint a Képviselő-testület hatásköréből nem ruházható át a rendeletalkotás.

A Budapest Főváros VII. kerület Erzsébetváros Önkormányzata Képviselő-testületének Szervezeti- és Működési Szabályzatáról szóló 38/2020. (IX.24.) önkormányzati rendelet 31. §-ában foglaltak alapján kérem a Tisztelt Képviselő-testületet a sürgősségi indítvány megtárgyalására és a rendelettervezet elfogadására.

**Hatásvizsgálat rendelettervezethez**

Az önkormányzat tulajdonában lévő közterületen elhelyezett vendéglátó-ipari teraszok működésének rendjéről szóló 46/2012. (XII.17.) önkormányzati rendelet módosítására irányuló rendelet várható hatásai a jogalkotásról szóló 2010. évi CXXX. törvény 17. §-a szerint:

**1. A jogszabály társadalmi, gazdasági, költségvetési hatásai**

A rendelettervezet megfelel a helyi sajátosságoknak, a költségvetésre közvetlen hatása nincs.

**2. A jogszabály környezeti és egészségi következményei**

A rendelettervezetnek közvetlen környezeti és egészségi következményei nincsenek.

**3. A jogszabály adminisztratív terheket befolyásoló hatásai**

A rendelettervezet hatálybalépésével az adminisztratív terhek nem változnak.

**4. A jogszabály megalkotásának szükségessége, a jogalkotás elmaradásának várható következményei**

A rendelettervezet elfogadását a minőségi vendéglátás kialakulásának elősegítése indokolja, a jogalkotás elmaradása külön következményekkel azonban nem jár.

**5. A jogszabály alkalmazásához szükséges személyi, szervezeti, tárgyi és pénzügyi feltételek**

A rendelettervezetben foglaltak alkalmazásához szükséges személyi, szervezeti, tárgyi és pénzügyi feltételek biztosítottak.

Budapest, 2025. június 16.

**Niedermüller Péter**

**polgármester**

Melléklet:

* Rendelettervezet az önkormányzat tulajdonában lévő közterületen elhelyezett vendéglátó-ipari teraszok működésének rendjéről szóló 46/2012. (XII.17.) önkormányzati rendelet módosításáról